DA Den Europæiske Unions Tidende L 344/12

KOMMISSIONENS FORORDNING (EF, EURATOM) Nr. 1302/2008

af 17. december 2008

om den centrale database om udelukkelser

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til traktaten om oprettelse af Det Europæiske Atomenergifællesskab,

under henvisning til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (1), særlig artikel 95,

under henvisning til Rådets forordning (EF, Euratom) nr. 215/2008 af 18. februar 2008 om finansforordningen for den 10. Europæiske Udviklingsfond (2), særlig artikel 98, og

ud fra følgende betragtninger:

(1) Kommissionen, som er ansvarlig for gennemførelsen af Den Europæiske Unions almindelige budget og andre midler, som Fællesskaberne forvalter, er forpligtet til at oprette og drive en central database i overensstemmelse med fællesskabsreglerne om beskyttelse af personoplysninger for at sikre, at den udelukkelsesmekanisme, der er nævnt i finansforordningen, bliver effektiv, og for at beskytte Fællesskabernes finansielle interesser. Databasen bør i særdeleshed dække anvendelse af alle fællesskabsmidler uanset forvaltningsmetode.

(2) Finansforordningen pålægger institutionerne forpligtelser i forbindelse med aftaler med og tilskud til tredjemand som led i en centraliseret forvaltning af EF-midler. Navnlig artikel 93 og artikel 114, stk. 3, indeholder en forpligtelse til at udelukke tredjemand fra at deltage i en procedure for indgåelse af aftaler eller ydelse af tilskud, hvis den pågældende befinder sig i en af de situationer, der er nævnt i artikel 93, stk. 1. Artikel 94 og artikel 114, stk. 3, forbyder, at der tildeles en kontrakt eller ydes tilskud til tredjemand, der i en konkret procedure for indgåelse af aftaler eller ydelse af tilskud befinder sig i en interessekonflikt eller har afgivet urigtige oplysninger ved meddelelsen af de oplysninger, som den ordregivende myndighed har krævet, for at de kan deltage i proceduren for den pågældende aftale eller for ydelse af det pågældende tilskud. Artikel 96 og artikel 114, stk. 4, giver endvidere den ordregivende myndighed mulighed for at pålægge tredjemand administrative eller økonomiske sanktioner, der bl.a. kan bestå i udelukkelse af ansøgeren eller den bydende fra aftaler eller tilskud finansieret over budgettet i en periode, der fastsættes af den berørte institution i medfør af artikel 133a i Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (3).

(3) Ifølge artikel 74 og 75 i Kommissionens forordning (EF, Euratom) nr. 2343/2002 af 23. december 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (4), skal disse organer anvende ovennævnte bestemmelser.

(4) Ifølge artikel 50 i Kommissionens forordning (EF) nr. 1653/2004 af 21. september 2004 om standardfinansforordningen for forvaltningsorganer i henhold til Rådets forordning (EF) nr. 58/2003 om vedtægterne for de forvaltningsorganer, der skal administrere opgaver i forbindelse med EF-programmer (5), skal forvaltningsorganerne anvende ovennævnte bestemmelser i finansforordningen ved gennemførelsen af deres driftsbudget.

(5) Da forvaltningsorganerne har status som Kommissionens ved delegation bemyndigede anvisningsberettigede, hvad angår gennemførelsen af de aktionsbevillinger, hvor de anvender finansforordningen, bør de have adgang til databasen om udelukkelser på samme måde som Kommissionens tjenestegrene.

(6) Formålet med databasen om udelukkelser bør defineres for at fastlægge, hvordan oplysningerne kan bruges.

(7) Det Europæiske Kontor for Bekæmpelse af Svig (OLAF) bør have adgang til databasen om udelukkelser for at kunne udføre sine undersøgelser og sine efterretnings- og svigbekæmpende aktiviteter i medfør af artikel 1, stk. 2, i Europa-Parlamentets og Rådets forordning (EF) nr. 1073/1999 af 25. maj 1999 om undersøgelser, der foretages af Det Europæiske Kontor for Bekæmpelse af Svig (OLAF) (6), og Rådets forordning (Euratom) nr. 1074/1999 af 25. maj 1999 om undersøgelser, der foretages af Det Europæiske Kontor for Bekæmpelse af Svig (OLAF) (7).

(8) Kommissionens regnskabsfører bør stå for administration af databasen om udelukkelser og have ret til at ændre oplysningerne i databasen. Den relevante tjenestegren i Kommissionen eller andre institutioner bør have ansvaret for at anmode om, at udelukkelsesvarsler registreres i databasen om udelukkelser.

(9) Reglerne for adgang til databasen om udelukkelser bør sondre mellem på den ene side Kommissionens tjenestegrene, forvaltningsorganer og alle institutioner og fællesskabsorganer, der bruger et regnskabssystem, som Kommissionen har stillet til rådighed (herefter benævnt »ABAC«), der giver direkte adgang til varslerne, og på den anden side andre institutioner, gennemførelsesmyndigheder og -organer, der ikke har en sådan adgang. Disse institutioner bør derfor have adgang gennem udpegede kontaktpunkter, og gennemførelsesmyndigheder eller -organer bør have adgang via forbindelsespunkter.

(10) Det bør være muligt at begrænse adgangen til databasen, når gennemførelsesmyndighederne eller -organerne forvalter midler med meget begrænset decentralisering, som gør adgang til databasen uhensigtsmæssig, eller når en sådan adgang skal nægtes for at beskytte personoplysninger.

(11) For klart at definere ansvarsområderne bør kontaktpunkternes og forbindelsespunkternes opgaver defineres.

(12) Da databasen bør være fælles for institutionerne, bør datastrømmen kanaliseres direkte til Kommissionens regnskabsfører.

(13) For at beskytte Fællesskabernes finansielle interesser fra det tidspunkt, hvor der træffes beslutning om udelukkelse i medfør af finansforordningens artikel 93, stk. 1, vedrørende en konkret procedure for indgåelse af aftaler eller ydelse af tilskud, til det tidspunkt, hvor varigheden af institutionens udelukkelse fastsættes, bør institutionen kunne anmode om en midlertidig registrering af et udelukkelsesvarsel.

(14) For at undgå forældede varsler, navnlig varsler vedrørende enheder, der er trådt i likvidation, bør varsler om en udelukkelse i medfør af finansforordningens artikel 93, stk. 1, litra a) og d), automatisk fjernes efter fem år.

(15) Da udelukkelser i medfør af finansforordningens artikel 94 vedrører konkrete procedurer for indgåelse af aftaler eller ydelse af tilskud og ikke — som i artikel 93, stk. 1 — en generel udelukkelse, bør registreringsperioden være begrænset og registreringen bør fjernes automatisk.

(16) Der bør fastsættes en klar procedure for anmodninger baseret på oplysninger fra gennemførelsesmyndigheder eller -organer, som gælder for alle forvaltningsmetoder bortset fra centraliseret direkte forvaltning.

(17) Der bør fastsættes klare bestemmelser om ansvarsfordelingen mellem gennemførelsesmyndigheder og -organer, hvad angår de oplysninger, der fremsendes til den ansvarlige tjenestegren i Kommissionen gennem på den ene side forbindelsespunktet og på den anden side regnskabsføreren, herunder bestemmelser om berigtigelse, ajourføring eller fjernelse af oplysninger.

(18) For at sikre klare regler i de tilfælde, hvor gennemførelsesmyndighederne eller -organerne ikke har fastsat varigheden af udelukkelsen i medfør af artikel 133a, stk. 1, i gennemførelsesbestemmelserne, bør det fastslås, at beslutningen om varigheden af udelukkelsen bør forberedes af den ansvarlige tjenestegren i Kommissionen og vedtages af Kommissionen.

(19) Der bør fastsættes nærmere regler for datastrømmen mellem godkendte brugere af databasen om udelukkelser; der bør udpeges kontaktpersoner for hvert udelukkelsesvarsel, som skal formidle oplysninger om varslet til godkendte brugere af databasen om udelukkelser.

(20) Der bør indføres en særlig bestemmelse for de tilfælde, hvor beviser fremlagt af tredjemand ikke er i overensstemmelse med oplysningerne i databasen om udelukkelser, for at sikre, at oplysningerne i databasen om udelukkelser er korrekte og ajourførte.

(21) For at muliggøre udveksling af bedste praksis mellem institutionerne og løse problemer i forbindelse med brugen af databasen om udelukkelser bør der fastsættes passende rammer.

(22) Behandling af personoplysninger i forbindelse med driften af databasen om udelukkelser bør ske i overensstemmelse med Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (8), der gælder for medlemsstaterne, og Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (9), som begge fuldt ud finder anvendelse.

(23) Denne forordning er udarbejdet under behørig hensyntagen til udtalelse fra den europæiske tilsynsførende for databeskyttelse. Endvidere foreskriver forordning (EF) nr. 45/2001, at en sådan behandling kræver forudgående kontrol af den europæiske tilsynsførende for databeskyttelse efter anmodning fra Kommissionens databeskyttelsesansvarlige.

(24) Af hensyn til klarheden bør bestemmelserne om databeskyttelse præcisere rettighederne for de personer, hvis oplysninger vil eller kunne blive registreret i databasen om udelukkelser. Fysiske og juridiske personer bør informeres, hvis der registreres oplysninger om dem i databasen om udelukkelser —

UDSTEDT FØLGENDE FORORDNING:

Artikel 1

Genstand

1. Ved denne forordning oprettes en central database (herefter benævnt »databasen om udelukkelser«), jf. artikel 95 i forordning (EF, Euratom) nr. 1605/2002 (herefter benævnt »finansforordningen«).

2. Oplysninger i databasen om udelukkelser kan udelukkende bruges med henblik på anvendelsen af artikel 93-96 og artikel 114 i finansforordningen og artikel 133-134b i forordning (EF, Euratom) nr. 2342/2002 samt artikel 96-99 og artikel 110 i forordning (EF) nr. 215/2008.

3. OLAF kan bruge oplysninger til kontorets undersøgelser i medfør af forordning (EF) nr. 1073/1999 og forordning (Euratom) nr. 1074/1999 samt til sine efterretnings- og svigbekæmpende aktiviteter, herunder risikoanalyser.

Artikel 2

Definitioner

I denne forordning forstås ved:

1) »institutioner«: Europa-Parlamentet, Rådet, Kommissionen, EF-Domstolen, Revisionsretten, Det Europæiske Økonomiske og Sociale Udvalg, Regionsudvalget, Den Europæiske Ombudsmand, den europæiske tilsynsførende for databeskyttelse, forvaltningsorganer ifølge artikel 185, stk. 1, i finansforordningen

2) »gennemførelsesmyndighed eller -organ«: myndigheder i medlemsstaterne og i tredjelande, internationale organisationer og andre organer, der deltager i gennemførelsen af budgettet i overensstemmelse med artikel 53 og 54 i finansforordningen, bortset fra de forvaltningsorganer, der er nævnt i artikel 185, stk. 1, i denne forordning. Medlemsstaterne kan pålægge andre nationale offentlige myndigheder, som sidestilles med gennemførelsesmyndigheder eller -organer, opgaver i henhold til denne forordning

3) »tredjemand«: ansøgere, bydende, kontrahenter, leverandører, tjenesteleverandører og deres respektive underkontrahenter samt tilskudsansøgere, tilskudsmodtagere, herunder modtagere af direkte støtte, og deres kontrahenter samt enheder, der modtager økonomisk støtte fra en modtager af fællesskabstilskud i medfør af artikel 120 i finansforordningen.

Artikel 3

Udelukkelsesvarsel

Et udelukkelsesvarsel skal indeholde følgende oplysninger:

a) oplysninger, der identificerer tredjemand, som befinder sig i en af de situationer, der er nævnt i artikel 93, stk. 1, artikel 94, artikel 96, stk. 1, litra b), og artikel 96, stk. 2, litra a), i finansforordningen

b) oplysninger om personer, der har beføjelse til at repræsentere eller kontrollere erhvervsdrivende, som er retlige enheder, når disse personer har befundet sig i en af de situationer, der er nævnt i finansforordningens artikel 93, stk. 1, artikel 94, artikel 96, stk. 1, litra b), og artikel 96, stk. 2, litra a)

c) grundene til udelukkelse af tredjemand som nævnt i litra a), eller personer som nævnt i litra b), og eventuelt angivelse af, hvilken dom det drejer sig om, og varigheden af udelukkelsesperioden.

Artikel 4

Administration af den centrale database om udelukkelser

1. Kommissionens regnskabsfører eller hans ansatte, som har fået pålagt visse opgaver i medfør af artikel 62 i finansforordningen (herefter benævnt »Kommissionens regnskabsfører«), er ansvarlige for administration af databasen om udelukkelser og skal træffe de nødvendige tekniske foranstaltninger.

Kommissionens regnskabsfører registrerer, ændrer eller fjerner varsler om udelukkelser efter anmodning fra institutionerne.

2. Kommissionens regnskabsfører vedtager gennemførelsesbestemmelser for tekniske aspekter og definerer tilhørende støtteprocedurer, herunder på sikkerhedsområdet.

Regnskabsføreren meddeler disse bestemmelser til Kommissionens tjenestegrene og forvaltningsorganerne og eventuelt kontaktpunkterne i de øvrige institutioner, der er udpeget i overensstemmelse med artikel 6, stk. 1, eller forbindelsespunkterne, der er udpeget i overensstemmelse med artikel 7, stk. 2.

Artikel 5

Adgang til den centrale database om udelukkelser

1. Andre institutioner end Kommissionen og forvaltningsorganerne skal have direkte adgang til oplysningerne i databasen om udelukkelser via det regnskabssystem, Kommissionen stiller til rådighed (ABAC), eller via kontaktpunkterne.

2. Gennemførelsesmyndigheder eller -organer, der forvalter midler ved delt forvaltning, og nationale offentlige organer i medlemsstaterne, der forvalter midler ved centraliseret indirekte forvaltning, skal have adgang til oplysningerne i databasen om udelukkelser via forbindelsespunkterne.

3. Gennemførelsesmyndigheder eller -organer, der forvalter midler ved centraliseret indirekte forvaltning, decentraliseret eller fælles forvaltning skal have adgang til oplysningerne i databasen om udelukkelser via forbindelsespunkter, når de over for den ansvarlige tjenestegren i Kommissionen bekræfter, at de anvender de nødvendige databeskyttelsesforanstaltninger som foreskrevet i aftaler indgået i medfør af artikel 134a, stk. 4, andet afsnit, i forordning (EF, Euratom) nr. 2342/2002.

Gennemførelsesmyndighederne eller -organerne skal imidlertid ikke have adgang til databasen om udelukkelser i følgende tilfælde:

a) Den ansvarlige tjenestegren i Kommissionen har ikke modtaget den bekræftelse, der er nævnt i stk. 1.

b) Den ansvarlige tjenestegren i Kommissionen er i besiddelse af oplysninger, der viser, at gennemførelsesmyndighederne eller -organerne ikke anvender de nødvendige databeskyttelsesforanstaltninger.

c) Den ansvarlige tjenestegren i Kommissionen mener ikke, det er hensigtsmæssigt at give adgang i tilfælde af begrænset decentralisering med forudgående kontrol fra Kommissionens side.

Når der nægtes adgang til oplysningerne i databasen om udelukkelser, træffer den ansvarlige tjenestegren i Kommissionen passende foranstaltninger for mindst at sikre samme sikkerhedsniveau for Fællesskabernes finansielle interesser. Inden for rammerne af disse foranstaltninger kontrollerer den ansvarlige tjenestegren i Kommissionen, før der ydes tilskud eller indgås en kontrakt, at den pågældende tredjemand ikke er omfattet af et udelukkelsesvarsel.

4. Adgang til oplysninger i udelukkelsesdatabasen for Kommissionens tjenestegrene og forvaltningsorganer er fastlagt i Kommissionens afgørelse 2008/969/EF, Euratom (10).

Artikel 6

Kontaktpunkter og godkendte brugere i institutionerne

1. Hver institution, bortset fra Kommissionen og forvaltningsorganerne, udpeger et kontaktpunkt med ansvar for alle forhold vedrørende databasen om udelukkelser og meddeler navnene på de ansvarlige personer til Kommissionens regnskabsfører.

2. Kontaktpunkter kan give adgang til oplysningerne i databasen om udelukkelser til godkendte brugere, som er ansatte i institutionerne, for hvem adgang til databasen er nødvendig for udøvelsen af deres hverv. Hvert kontaktpunkt fører et register over godkendte brugere og giver Kommissionen adgang til det efter anmodning.

Godkendte brugere har onlineadgang til databasen om udelukkelser.

3. Institutionen indfører de nødvendige sikkerhedsforanstaltninger for at forhindre, at oplysningerne læses eller kopieres af uautoriserede brugere.

Artikel 7

Forbindelsespunkter og godkendte brugere i gennemførelsesmyndigheder og -organer

1. Forbindelsespunkterne har ansvar for forbindelserne med Kommissionen, hvad angår alle forhold vedrørende databasen om udelukkelser.

2. Hver medlemsstat udpeger et forbindelsespunkt for de midler, der forvaltes ved delt forvaltning i medfør af artikel 53, litra b), og de midler, der forvaltes ved centraliseret indirekte forvaltning af medlemsstatens offentlige organer i medfør af artikel 54, stk. 2, litra c), i finansforordningen. Kommissionen kan undtagelsesvis og i behørigt begrundede tilfælde godkende mere end et forbindelsespunkt pr. medlemsstat.

3. Tredjelande, der forvalter midler ved decentraliseret forvaltning i medfør af artikel 53, litra b), i finansforordningen, udpeger et forbindelsespunkt efter anmodning fra den ansvarlige tjenestegren i Kommissionen.

Gennemførelsesorganer, der forvalter midler ved fælles forvaltning i medfør af artikel 53, litra c), eller ved centraliseret indirekte forvaltning i medfør af artikel 54, stk. 2, litra b), c) eller d) i finansforordningen, bortset fra nationale offentlige organer, udpeger et forbindelsespunkt efter anmodning fra den ansvarlige tjenestegren i Kommissionen.

Den ansvarlige tjenestegren i Kommissionen kræver ikke, at der udpeges et forbindelsespunkt, hvis der allerede findes et sådant forbindelsespunkt.

Når den ansvarlige tjenestegren i Kommissionen fjerner et forbindelsespunkts adgang til databasen om udelukkelser, informerer den Kommissionens regnskabsfører herom.

4. Medlemsstaterne og myndighederne eller de organer, der er nævnt i stk. 3, informerer Kommissionens regnskabsfører om navnene på de personer, der har ansvaret for deres respektive forbindelsespunkter. Kommissionens regnskabsfører offentliggør på Kommissionens intranet en liste over tredjelande og gennemførelsesorganer, der har oprettet forbindelsespunkter.

5. Forbindelsespunkterne giver gennemførelsesmyndighederne eller -organerne adgang til oplysningerne i databasen om udelukkelser.

Gennemførelsesmyndigheder og -organer kan udpege godkendte brugere blandt deres ansatte. Antallet af sådanne godkendte brugere er begrænset til personer, for hvem adgang til denne database er nødvendig for udøvelsen af deres hverv. Gennemførelsesmyndigheder eller -organer fører et register over godkendte brugere og giver Kommissionen adgang til det efter anmodning.

Med henblik på tildeling af kontrakter, der vedrører gennemførelse af budgettet eller Den Europæiske Udviklingsfond, har godkendte brugere onlineadgang til databasen om udelukkelser. Når onlineadgang ikke er mulig, kan den godkendte bruger downloade oplysninger. I sidstnævnte tilfælde skal oplysningerne ajourføres mindst en gang om måneden.

6. Den gennemførelsesmyndighed eller det gennemførelsesorgan, der har udpeget forbindelsespunktet eller de godkendte brugere, indfører de nødvendige sikkerhedsforanstaltninger for at forhindre, at oplysningerne læses eller kopieres af uautoriserede brugere.

Artikel 8

Anmodninger fra institutionerne

1. Alle anmodninger om registrering, berigtigelse, ajourføring eller fjernelse af udelukkelsesvarsler rettes til Kommissionens regnskabsfører.

Kun institutioner kan indgive sådanne anmodninger. Hertil bruger Kommissionens tjenestegrene og de ansvarlige forvaltningsorganer modellerne, der er fastsat i bilaget til afgørelse 2008/969/EF, Euratom, og kontaktpunkterne i andre institutioner bruger de modeller, der er fastsat i bilag I til denne forordning.

2. I alle anmodninger om registrering af et udelukkelsesvarsel bekræfter Kommissionens tjenestegrene eller det ansvarlige forvaltningsorgan, at de fremsendte oplysninger er indhentet og fremsendt i overensstemmelse med forordning (EF) nr. 45/2001, og angiver en kontaktperson for udelukkelsesvarsler, som er pålagt de opgaver, der er nævnt i denne forordnings artikel 12.

Når konktaktpunkter anmoder om registrering af et udelukkelsesvarsel, skal de bekræfte, at de oplysninger, der fremsendes, er indhentet og fremsendt i overensstemmelse med forordning (EF) nr. 45/2001. Kontaktpunkterne pålægges samme ansvar som kontaktpersonen for udelukkelsesvarsler.

3. Institutionerne skal anmode om foreløbig registrering af et udelukkelsesvarsel, indtil der er truffet beslutning om varigheden af udelukkelsen.

4. Den ansvarlige tjenestegren i Kommissionen eller en anden institution, der har anmodet om registrering af et udelukkelsesvarsel, er ansvarlig for efterfølgende berigtigelse, ajourføring eller fjernelse af dette varsel.

Artikel 9

Anmodninger baseret på oplysninger fra gennemførelsesmyndigheder eller -organer

1. Forbindelsespunkterne fremsender oplysninger fra gennemførelsesmyndigheder eller -organer om udelukkelsessituationerne i artikel 93, stk. 1, litra e), i finansforordningen til Kommissionens regnskabsfører, der videresender disse oplysninger til den tjenestegren i Kommissionen, der er ansvarlig for det program, den foranstaltning eller lovgivning, som myndighederne eller organerne har angivet. De fremsender også bekræftelse fra gennemførelsesmyndigheden eller -organet om, at de oplysninger, der er fremsendt, er indhentet og fremsendt i overensstemmelse med principperne i direktiv 95/46.

Til det formål bruger forbindelsespunkterne modellerne i bilag II til denne forordning.

2. Efter modtagelse af oplysningerne i stk. 1, anmoder den ansvarlige tjenestegren i Kommissionen regnskabsføreren om at registrere et udelukkelsesvarsel i databasen om udelukkelser for en periode, der fastsættes af gennemførelsesmyndigheden eller -organet, dog højst den maksimumperiode der er fastsat i artikel 93, stk. 3, i finansforordningen.

Når varigheden af udelukkelsen ikke er fastsat, anmoder den ansvarlige tjenestegren i Kommissionen om en foreløbig registrering i overensstemmelse med artikel 10, stk. 2, indtil Kommissionen har truffet beslutning. Den ansvarlige tjenestegren i Kommissionen anmoder så hurtigt som muligt Kommissionen om at træffe beslutning i sagen.

3. Gennemførelsesmyndigheden eller -organet har ansvaret for de fremsendte oplysninger. Gennemførelsesmyndigheden eller -organet informerer snarest muligt via forbindelsespunktet den ansvarlige tjenestegren i Kommissionen, når de fremsendte oplysninger skal berigtiges, ajourføres eller fjernes.

Til det formål bruger forbindelsespunkterne de modeller, der er nævnt i bilag II.

Når der modtages ajourførte oplysninger, anmoder den ansvarlige tjenestegren i Kommissionen regnskabsføreren om at berigtige, ajourføre eller fjerne det pågældende udelukkelsesvarsel.

Artikel 10

Varighed af registrering i den centrale database om udelukkelser

1. Varsler om udelukkelser i medfør at finansforordningens artikel 93, stk. 1, litra b), c), e) og f), registreres i den periode, som er fastsat af den anmodende institution og angivet i anmodningen.

2. Et udelukkelsesvarsel på grundlag af en anmodning i henhold til artikel 8, stk. 3, registreres foreløbigt for en periode på tre måneder. Den foreløbige registrering kan forlænges efter anmodning.

En foreløbig registrering af et udelukkelsesvarsel baseret på anmodninger som nævnt i artikel 9, stk. 2, andet afsnit, kan i særlige tilfælde forlænges for yderligere en periode på tre måneder.

3. Varsler om udelukkelser i medfør at finansforordningens artikel 93, stk. 1, litra a) eller d), registreres for en femårig periode.

4. Varsler om udelukkelser fra tildeling af en kontrakt eller ydelse af tilskud i en konkret procedure i medfør af finansforordningens artikel 94, litra a) og b), registreres for en periode på seks måneder.

Artikel 11

Fjernelse af udelukkelsesvarsler

Udelukkelsesvarsler fjernes automatisk efter udløbet af den periode, der er fastsat i artikel 10.

Den institution, der anmodede om registrering, anmoder om fjernelse af udelukkelsesvarslet inden udløbet af denne periode, hvis tredjemand ikke længere befinder sig i en udelukkelsessituation, navnlig i de tilfælde, der er nævnt i artikel 10, stk. 3, eller i tilfælde af åbenlyse fejl, der opdages efter registrering af udelukkelsen.

Artikel 12

Samarbejde

1. Kontaktpersonen for udelukkelsesvarsler som nævnt i denne forordnings artikel 8, stk. 2, fremlægger skriftligt eller elektronisk alle relevante foreliggende oplysninger, i det omfang det er nødvendigt, for at den anmodende institution kan træffe beslutning om udelukkelser i medfør af finansforordningens artikel 93, stk. 1, eller for at gennemførelsesmyndigheden eller -organet kan tage højde for oplysningerne i forbindelse med tildeling af kontrakter, der påvirker gennemførelsen af budgettet.

2. Når attester eller beviser, som en institution har indhentet, ikke er i overensstemmelse med de registrerede udelukkelsesvarsler, informerer den berørte institution straks kontaktpersonen for udelukkelsesvarsler. Kontaktpersonen for udelukkelsesvarsler og efter omstændighederne det berørte forbindelsespunkt træffer de fornødne foranstaltninger.

3. Når attester eller beviser, som en gennemførelsesmyndighed eller -organ har indhentet, ikke er i overensstemmelse med de registrerede udelukkelsesvarsler, fremsender myndigheden eller organet oplysningerne til kontaktpersonen for udelukkelsesvarsler via sit forbindelsespunkt. Kontaktpersonen for udelukkelsesvarsler og eventuelt det berørte forbindelsespunkt træffer de fornødne foranstaltninger.

4. Kommissionens regnskabsfører og de øvrige institutioners kontaktpunkter udveksler regelmæssigt oplysninger om den bedste praksis.

Emner i relation til databasen om udelukkelser drøftes på møder mellem gennemførelsesmyndigheden eller -organet og den ansvarlige tjenestegren i Kommissionen.

Artikel 13

Beskyttelse af personoplysninger

1. I udbud og indkaldelser af forslag og, når der hverken er foretaget udbud eller indkaldt forslag, inden institutionerne og gennemførelsesmyndighederne eller -organerne tildeler en kontrakt eller yder et tilskud, skal myndighederne eller organerne oplyse tredjemand om de oplysninger, som kan lagres i databasen om udelukkelser, og om de enheder, der kan modtage disse oplysninger. Hvis tredjemand er retlige enheder, skal institutionerne og gennemførelsesmyndighederne eller -organerne også informere de personer, der har beføjelse til at repræsentere, træffe beslutning eller kontrollere disse retlige enheder.

2. Den institution, der anmoder om registrering af et udelukkelsesvarsel, er ansvarlig for forbindelserne til den fysiske eller juridiske person, hvis oplysninger registreres i databasen om udelukkelser (herefter benævnt »den registrerede«).

Institutionen informerer den registrerede om enhver anmodning om aktivering, ajourføring og fjernelse af udelukkelsesvarsler, som umiddelbart berører den registrerede, og angiver grundene dertil.

Institutionen besvarer endvidere anmodninger fra registrerede om at ændre urigtige eller ufuldstændige personoplysninger og alle andre anmodninger eller spørgsmål fra de registrerede.

Anmodninger eller spørgsmål fra registrerede, der vedrører oplysninger fra gennemførelsesmyndigheder eller -organer, skal behandles af disse myndigheder eller organer. Den ansvarlige tjenestegren i Kommissionen henviser sådanne anmodninger og spørgsmål til det berørte forbindelsespunkt og informerer den registrerede.

3. Uden at det berører kravene om oplysninger i stk. 2, kan en behørigt identificeret fysisk person anmode om oplysninger om, hvorvidt der er registreret oplysninger om ham/hende i databasen om udelukkelser.

Kommissionens regnskabsfører meddeler skriftligt eller elektronisk personen, om han/hun er registreret i databasen om udelukkelser. Hvis personen er registreret, vedlægger Kommissionens regnskabsfører de oplysninger, der er registreret i databasen om udelukkelser vedrørende den pågældende. Regnskabsføreren underretter den institution, der har anmodet om registrering af varslet.

4. Uden at det berører kravene om oplysninger i stk. 2, kan en behørigt befuldmægtiget repræsentant for en juridisk person anmode om oplysninger om, hvorvidt den pågældende juridiske person er registreret i databasen om udelukkelser.

Kommissionens regnskabsfører meddeler skriftligt eller elektronisk den befuldmægtigede, om den juridiske person er registreret i databasen om udelukkelser. Hvis personen er registreret, vedlægger Kommissionens regnskabsfører de oplysninger, der er registreret i databasen om udelukkelser vedrørende den pågældende. Regnskabsføreren underretter den institution, der har anmodet om varslet.

5. Fjernede varsler skal udelukkende være tilgængelige til revisions- og undersøgelsesformål og må ikke være synlige for brugerne af databasen.

Personoplysninger i udelukkelsesvarsler, der vedrører fysiske personer, skal imidlertid kun være tilgængelige til sådanne formål i fem år efter fjernelsen af varslet.

Artikel 14

Overgangsbestemmelser

1. Oplysninger fra gennemførelsesmyndigheder eller -organer skal kun vedrøre domme afsagt efter den 1. januar 2009.

2. Varsler, der er registreret i medfør af finansforordningens artikel 95 før datoen for denne forordnings ikrafttrædelse, og som stadig er gældende på denne dato, udgør udelukkelsesvarsler og registreres direkte i databasen om udelukkelser.

3. Når en berørt tredjemand ikke er informeret om registrering af et udelukkelsesvarsel som nævnt i stk. 2, meddeler Kommissionens tjenestegren eller den institution, der har anmodet om registrering, tredjemand, at dennes oplysninger er blevet registreret i databasen om udelukkelser, senest en måned efter datoen for anvendelsen af denne forordning.

4. Den ansvarlige tjenestegren i Kommissionen eller andre institutioner, der har anmodet om registrering af et udelukkelsesvarsel som nævnt i stk. 2, anmoder om berigtigelse eller fjernelse af dette varsel i overensstemmelse med denne forordning.

5. Hvad angår varsler besluttet af en tjenestegren i Kommissionen eller et forvaltningsorgan i medfør af finansforordningens artikel 93, stk. 1, litra b) og e), før den 1. maj 2007, skal varigheden af udelukkelsesperioden tage højde for varigheden af registrering i strafferegistre i henhold til national lovgivning.

For sådanne udelukkelsers vedkommende gælder der en maksimal varighed på fire år fra datoen for forkyndelse af dommen. Hvis denne periode er udløbet, anmoder Kommissionens tjenestegren eller det ansvarlige forvaltningsorgan om fjernelse af varslet.

Artikel 15

Ikrafttrædelse

Denne forordning træder i kraft på dagen for offentliggørelsen i Den Europæiske Unions Tidende.

Den anvendes fra den 1. januar 2009.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 17. december 2008. På Kommissionens vegne Dalia GRYBAUSKAITĖ Medlem af Kommissionen

(1) EFT L 248 af 16.9.2002, s. 1.

(2) EUT L 78 af 19.3.2008, s. 1.

(3) EFT L 357 af 31.12.2002, s. 1.

(4) EFT L 357 af 31.12.2002, s. 72.

(5) EUT L 297 af 22.9.2004, s. 6.

(6) EFT L 136 af 31.5.1999, s. 1.

(7) EFT L 136 af 31.5.1999, s. 8.

(8) EFT L 281 af 23.11.1995, s. 31.

(9) EFT L 8 af 12.1.2001, s. 1.

(10) Se side 125 i denne EUT.

BILAG I Anmodning fra andre institutioner end Kommissionen og forvaltningsorganer om registrering, ændring eller fjernelse af oplysninger i databasen om udelukkelser Anmodningen skal sendes i overensstemmelse med proceduren for klassificerede oplysninger ifølge institutionens regler. Den skal sendes i lukket kuvert. Europa-Kommissionen Generaldirektoratet for Budget Kommissionens regnskabsfører BRE2 13/505 B-1049 BRUXELLES